ธนาคารออมสิน เตือนอย่าหลงเชื่อธนาคารชวนเล่นพนันออนไลน์
ธนาคารออมสิน แจงไม่มีส่วนเกี่ยวข้องกับสื่อพนันออนไลน์ทุกชนิด เตือนประชาชนอย่าหลงเชื่อ
16 พ.ค. 2564

รายงานข่าวจากธนาคารออมสิน แจ้งว่า ด้วยขณะนี้มีผู้แอบอ้างชื่อธนาคารออมสิน และตราสัญลักษณ์ของธนาคาร รวมทั้งนำข้อความ "สลากออมสิน" ไปใช้ในการเปิดเว็บไซต์ ไลน์ เพจ ทวิตเตอร์ และสื่อสังคมออนไลน์ต่างๆ เพื่อเชิญชวนและหลอกลวงประชาชนให้เข้าสู่การพนันออนไลน์ นั้น ขอย้ำว่า ธนาคารไม่มีส่วนเกี่ยวข้อง และไม่ใช่สื่อเผยแพร่ของธนาคาร ซึ่งการกระทำดังกล่าว ส่งผลให้เกิดความเสียหายต่อภาพลักษณ์และชื่อเสียงของธนาคารออมสิน รวมทั้งยังเกิดความเสียหายต่อประชาชนที่อาจถูกหลอกลวงได้
ดังนั้นขอให้ลูกค้าและประชาชนอย่าหลงเชื่อ และขอความร่วมมือไม่ส่งหรือแชร์ข้อมูลดังกล่าวโดยเด็ดขาด ทั้งนี้ ธนาคารจะดำเนินคดีตามกฎหมายกับผู้ที่แอบอ้างดังกล่าวโดยเร่งด่วนต่อไป หากลูกค้า ประชาชนพบเห็นหรือมีข้อสงสัย สามารถสอบถามได้ที่ GSB Contact Center โทร. 1115
สลากออมสิน ถือเป็นบริการเงินฝากประเภทหนึ่งของธนาคารออมสิน เมื่อฝากเงินครบกำหนดระยะเวลาของสลากฯ (แบบปกติ และแบบดิจิทัล) ผู้ฝากจะได้รับคืนทั้งเงินต้นและดอกเบี้ย โดยในระหว่างปีก่อนครบอายุการฝาก ผู้ฝากจะมีสิทธิ์ลุ้นรับเงินรางวัลเป็นแรงจูงใจในการออม มีระยะเวลาการฝากทั้งแบบ 1 ปี และ 2 ปี กำหนดราคาต่อหน่วยและผลตอบแทนแตกต่างกัน ธนาคารฯ เปิดให้บริการสลากออมสินผ่านสาขา และแอปพลิเคชัน MyMo เท่านั้น แบบมีกำหนดเวลาเปิดให้บริการตามประกาศธนาคารฯ ซึ่งปัจจุบันอยู่ระหว่างหยุดให้บริการชั่วคราว